

**รายงานการประเมินความเสี่ยง**

**โรคและภัยสุขภาพ**

**สำนักงานปลัดกระทรวงสาธารณสุข กระทรวงสาธารณสุข**

**ประจำปีงบประมาณ พ.ศ. 2567**

**สำนักงานสาธารณสุขจังหวัด**ราชบุรี

**บทนำ**

ภาวะฉุกเฉินทางสาธารณสุข (Public Health Emergency) ถือว่าเป็น **สาธารณภัย** ที่ก่อให้เกิดอันตรายต่อชีวิต สร้างความเสียหายแก่ทรัพย์สินของประชาชน และเกิดผลกระทบกับสิ่งแวดล้อม **“ภาวะฉุกเฉินทางสาธารณสุข”** จึงหมายถึง เหตุการณ์การเกิดโรคและภัยคุกคามสุขภาพ

ภาวะฉุกเฉินทางสาธารณสุขมักเกิดขึ้นอย่างไม่คาดคิด มีความรุนแรงแผ่กระจายและส่งผลกระทบเป็นวงกว้าง ก่อความเสียหายสูงทั้งต่อสุขภาพ ชีวิตและทรัพย์สิน ซึ่งในปัจจุบันได้รับอิทธิพลจากภาวการณ์เปลี่ยนแปลงของโลกทั้งภาวะโลกร้อน เรือนกระจก อากาศเปลี่ยนแปลง สภาพทางเศรษฐกิจ สังคม และสิ่งแวดล้อมที่เปลี่ยนแปลงไป ทำให้เกิดภัยต่างๆขึ้นทั้งภัยจากธรรมชาติ และจากน้ำมือมนุษย์ ส่งผลทำให้เกิดการเจ็บป่วยและเสียชีวิต ในแต่ละครั้งเป็นจำนวนมาก ได้แก่ อุทกภัย วาตภัย อุบัติเหตุหมู่ โรคระบาด สารเคมีรั่วไหล เป็นต้น ซึ่งส่งผลกระทบทั้งทางตรงและทางอ้อมต่อสุขภาพของผู้ประสบภัยการตอบโต้ภาวะฉุกเฉินทางสาธารณสุข ได้อย่างเหมาะสม รวดเร็ว ทันต่อเหตุการณ์จะช่วยบรรเทาผลกระทบให้ลดน้อยลงได้

จากการประเมินสถานการณ์โลกด้านการลดความเสี่ยงจากสาธารณภัย (Global Assessment Report on Disaster Risk Reduction: GAR) พบว่า การเปลี่ยนแปลงสภาพภูมิอากาศทั่วโลกเป็นความเสี่ยงที่ส่งผลให้สาธารณภัยที่มีความรุนแรง ซับซ้อน และส่งผลกระทบในวงกว้าง จึงมีการเสนอกรอบการดำเนินงานเซนไดเพื่อการลดความเสี่ยงจากภัยพิบัติ พ.ศ. 2558 - 2573 ในการกำหนดแนวทางและนโยบายในการจัดการความเสี่ยงจากสาธารณภัยว่าด้วยนวัตกรรมเชิงแนวคิดที่มีความยืดหยุ่นและรวดเร็ว การวิเคราะห์ข้อมูลอย่างเป็นระบบ รวมทั้งความเชื่อมโยงทั้งในระดับนโยบายและระดับปฏิบัติ โดยการมีส่วนร่วมจากทุกภาคส่วน เพื่อนำมาวางแนวทางการปฏิบัติร่วมกัน ในการจัดการปัญหา การถ่ายทอดนวัตกรรม และการสร้างกลไกในการรับมือกับสาธารณภัยแต่ละประเภท รวมถึงการพัฒนาความร่วมมือระหว่างประเทศในการดำเนินการพัฒนาระบบเฝ้าระวังและประเมินความเสี่ยงจากภัยพิบัติ

สถานการณ์ของประเทศไทย พบว่า มีแนวโน้มที่คาดว่าจะส่งผลต่อการจัดการความเสี่ยงจากสาธารณภัยของประเทศ ซึ่งเป็นบริบทการเปลี่ยนแปลงที่นำไปสู่ภัยคุกคามรูปแบบอื่น ๆ เนื่องจากปัจจุบันภัยคุกคามมีขอบเขตกว้างขวาง มีความเชื่อมโยง ซับซ้อน และส่งผลกระทบต่อประชาชนโดยตรงมากขึ้น มีความรุนแรงและฉับพลันในหลายมิติ ประชาชนต้องเผชิญกับปัญหาสาธารณภัยหลายครั้งซึ่งในรอบทศวรรษที่ผ่านมาสาธารณภัยที่เกิดขึ้นส่งผลกระทบต่อคุณภาพชีวิตของประชาชนที่ขาดทักษะในการรับมือกับภัยพิบัติ ส่งผลต่อระบบเศรษฐกิจสังคม และความมั่นคงของประเทศ การเสริมสร้างขีดความสามารถของระบบงานเฝ้าระวัง ตรวจจับ และประเมินสถานการณ์ในระยะยาวได้อย่างแม่นยำ เป็นเรื่องที่มีความสำคัญในการดำเนินงานเฝ้าระวังสาธารณภัยด้านการแพทย์และสาธารณสุข ให้สามารถดำเนินการสนับสนุนและบริหารจัดการภาวะฉุกเฉินทางด้านการแพทย์และสาธารณสุขของประเทศ ได้อย่างมีประสิทธิภาพ

สถานการณ์โรคและภัยสุขภาพจังหวัดราชบุรี ปี 2566 พบว่า มีแนวโน้มที่คาดว่าจะส่งผลต่อประชาชนในจังหวัด โดยพบโรคที่มีความเสี่ยง ดังนี้ โรคไข้เลือดออกพบผู้ป่วย จำนวน 3,024 ราย อัตราป่วย 347.93 ต่อแสนประชากร เสียชีวิต 4 ราย โรคไข้หวัดใหญ่ พบผู้ป่วยจำนวน 5,398 ราย อัตราป่วย 621.07 ต่อแสนประชากร เสียชีวิต 1 ราย โรคมาลาเรีย พบผู้ป่วยจำนวน 685 ราย โดยทั้ง 3 โรค พบว่ามีจำนวนผู้ป่วยสูงกว่าค่ามัธยฐานและมากกว่าปีที่ผ่านมา โรค Covid-19 มีรายงานผู้ป่วยรักษาตัวในโรงพยาบาล จำนวน 532 ราย เสียชีวิต 42 ราย โรควัณโรคพบผู้ป่วย จำนวน 925 ราย เสียชีวิต 88 ราย มีผู้ป่วยวัณโรคดื้อยา 26 ราย

ด้านภัยสุขภาพและสาธารณภัยที่มีความเสี่ยง ในปี 2566 พบว่า อุบัติเหตุจราจร มีการเกิดอุบัติเหตุหมู่ จำนวน 2 ครั้ง มีผู้เสียชีวิต 3 ราย บาดเจ็บ 17 ราย เหตุการณ์อุบัติเหตุที่เป็นที่สนใจ จำนวน 1ครั้ง ได้แก่ รถมินิบัสสายกรุงเทพ-กาญจนบุรี ชนเสาไฟฟ้า และมีนักท่องเที่ยวต่างชาติได้รับบาดเจ็บ อัคคีภัย จำนวน 5 ครั้ง อุทกภัย ของจังหวัดราชบุรี เป็นลักษณะน้ำป่าไหลหลากในพื้นที่ อ.สวนผึ้ง บ้านคา และน้ำท่วมขัง น้ำล้นตลิ่ง ในพื้นที่ อ.เมือง บ้านโป่ง โพธาราม จอมบึง ในปี 2566 ไม่มีเหตุการณ์อุทกภัยที่รุนแรง ภัยจากฝุ่นละอองและหมอกควัน (PM 2.5) พบว่า คุณภาพอากาศในพื้นที่จังหวัดราชบุรีมักพบปัญหาปริมาณฝุ่นละอองขนาดเล็กไม่เกิน 2.5 ไมครอน (PM2.5) เกินมาตรฐานที่กำหนด ในช่วงฤดูการเก็บเกี่ยวผลิตผลทางการเกษตร ได้แก่ ข้าว และอ้อย สำหรับในปี 2566 ในช่วง มกราคม – เมษายน 2566 และช่วงปลายปีในช่วงเดือน ตุลาคม – ธันวาคม 2566 มักจะได้รับอิทธิพลจากการเผาข้ามแดน จากประเทศเพื่อนบ้าน ส่งผลกระทบมายังประเทศไทย ทำให้ค่าฝุ่นละอองขนาดเล็กกว่า 2.5 ไมครอน (PM2.5) สูงกว่าค่ามาตรฐาน นอกจากนี้ในพื้นที่ชายแดนพบว่ามีเหตุการณ์ความไม่สงบในประเทศเมียนมาทำให้มีการอพยพขนาดใหญ่ของผู้หนีภัยความไม่สงบ

ดังนั้น จึงมีความจำเป็นที่จะต้องมีการประเมินความเสี่ยงของโรคและภัยสุขภาพ ซึ่งจะเป็นการกระตุ้นให้เกิด Risk profile บ่งชี้ความเสี่ยงสำคัญในการกำหนดมาตรการแนวทางรวมไปถึงจัดทำแผนรับมือกับความเสี่ยงที่จะเกิดขึ้น อีกทั้งเป็นการเตรียมความพร้อมในการตอบโต้ภาวะฉุกเฉินด้านการแพทย์และสาธารณสุข โดยลดโอกาสการเกิด ลดผลกระทบและความรุนแรงจากความเสี่ยงที่เกิดขึ้นในอนาคตต่อไป

**วัตถุประสงค์**

เพื่อวิเคราะห์ความเสี่ยงของโรคและภัยสุขภาพของจังหวัดราชบุรี ประจำปีงบประมาณ พ.ศ. 2567 และนำผลการประเมินความเสี่ยงโรคและภัยสุขภาพมาใช้เป็นข้อมูลที่ช่วยในการกำหนดมาตรการ แนวทางหรือ จัดทำแผนรับความเสี่ยงที่จะเกิดขึ้น เป็นการเตรียมความพร้อมในการตอบโต้ภาวะฉุกเฉินด้านการแพทย์และสาธารณสุขโดยลดโอกาสการเกิด ลดผลกระทบและความรุนแรงจากความเสี่ยงที่เกิดขึ้น ที่จะทำให้ผลการดำเนินงานไม่เป็นไปตามวัตถุประสงค์ เป้าหมาย และภารกิจ

**คำจำกัดความ**

**การประเมินความเสี่ยง (Risk Assessment)** หมายถึง กระบวนการกำหนดลักษณะ ขนาด หรือขอบเขต ของความเสี่ยงโดยการวิเคราะห์ภัยที่เกิดขึ้น รวมทั้งประเมินสภาวะการเปิดรับต่อความเสี่ยง ความเปราะบาง ศักยภาพ ในการรับมือของชุมชนที่อาจเป็นอันตราย และคาดการณ์ผลกระทบต่อชีวิตทรัพย์สิน การดำ รงชีวิตและสิ่งแวดล้อม เป็นการวิเคราะห์ความน่าจะเป็นในการเกิดผลกระทบจากภัยในพื้นที่หนึ่ง ๆ มีประโยชน์ในการวางแผนเพื่อจัดการความเสี่ยงอย่างเป็นระบบ

**การระบุความเสี่ยง (Risk Identification) การระบุความเสี่ยง หรือ การประเมินภัย (hazard assessment)** เป็นการระบุชนิด ของภัยที่อาจเกิดขึ้นในพื้นที่ ตลอดจนลักษณะและพฤติกรรมทางธรรมชาติของภัยนั้น ๆ

**การวิเคราะห์ความเสี่ยง (Risk Analysis)** เป็นกระบวนการเพื่อทําความเข้าใจในระดับของความเสี่ยง หรือ ผลกระทบทางลบที่เกิดจากภัย การวิเคราะห์ความเสี่ยงเป็นขั้นตอนต่อเนื่องมาจากการระบุความเสี่ยง โดยเป็นการนําผลของการประเมินภัย ความล่อแหลม ความเปราะบาง และศักยภาพ มาประมวลรวมกันเพื่อประมาณระดับความเสียหาย ความสูญเสีย หรือผลกระทบจากสถานการณ์ เช่น ความเสียหายต่อทรัพย์สิน การสูญเสียชีวิต โดยพิจารณาจากการประเมินโอกาสที่จะเกิดความเสี่ยง (Likelihood) และผลกระทบ หรือผลกระทบที่ตามมา (Impact หรือ Consequence) ต่อการบรรลุวัตถุประสงค์หรือเป้าหมายของส่วนงานหรือหน่วยงานภายในส่วนงาน ความสัมพันธ์โดยสูตร ดังนี้

**ความเสี่ยง (Risk Analysis) = [ระดับโอกาสที่จะเกิด (Likelihood) x ระดับของผลกระทบที่ตามมา (Impact หรือ Consequence)]**

**การประเมินผลความเสี่ยง (Risk Evaluation)** คือ ผลที่ได้จากการประเมินความเสี่ยงมักอยู่ในรูปแบบรายงาน และ/หรือการนําเสนอ การเปรียบเทียบระดับความเสี่ยงตามพื้นที่ เพื่อพิจารณาระดับของความเสี่ยงที่ยอมรับได้ ทั้งนี้ ในการตัดสินใจว่าจะเลือกใช้มาตรการใดในการจัดการความเสี่ยงตามผลการประเมินความเสี่ยง ได้แก่ การวิเคราะห์ต้นทุนและผลประโยชน์ และทฤษฎีต่ำที่สุดเท่าที่จะเป็นไปได้อย่างสมเหตุสมผล

**ภาวะฉุกเฉินทางสาธารณสุข (Public Health Emergency)** ถือเป็น “สาธารณภัย” ที่ก่อให้เกิดอันตรายต่อชีวิต สร้างความเสียหายแก่ทรัพย์สินของประชาชน และเกิดผลกระทบกับสิ่งแวดล้อม “ภาวะฉุกเฉินทางสาธารณสุข” จึงหมายถึง เหตุการณ์การเกิดโรคและภัยคุกคามสุขภาพ

ซึ่งมีลักษณะเข้าได้กับเกณฑ์อย่างน้อย 2 ใน 4 ประการ

* ทำให้เกิดผลกระทบทางสุขภาพอย่างรุนแรง
* เป็นเหตุการณ์ที่ผิดปกติหรือไม่เคยพบมาก่อน
* มีโอกาสที่จะแพร่ไปสู่พื้นที่อื่น
* ต้องจำกัดการเคลื่อนที่ของผู้คนหรือสินค้า

**การประเมินความเสี่ยงโรคและภัยสุขภาพ**

## **กระบวนการประเมินความเสี่ยง** ประกอบด้วยขั้นตอนหลัก 3 ขั้นตอน คือ



**ขั้นตอนสําคัญในการวางแผนเพื่อลดความเสี่ยงจากภัยพิบัติ ที่มา: จาก ADPC, 2014a(พ.ศ. 2557)**

**เกณฑ์การประเมินความเสี่ยงโรคและภัยสุขภาพ**

**1) การจัดลำดับความสำคัญความเสี่ยง**

ตารางแสดง การจัดลำดับความสำคัญความเสี่ยง

|  |  |
| --- | --- |
| **ระดับความเสี่ยง** | **ระดับความสําคัญ** |
| ความเสี่ยงต่ำ(Low) | ความเสี่ยงในระดับที่ไม่รุนแรง และส่งผลกระทบน้อย สามารถยอมรับความเสี่ยงได้ โดยการติดตามและเฝ้าระวังความเสี่ยงเป็นระยะๆ ไม่ต้องจัดทำแผนตอบโต้ภาวะฉุกเฉิน |
| ความเสี่ยงปานกลาง(Moderate) | ความเสี่ยงรุนแรงไม่มากนัก สามารถยอมรับได้ ต้องมีการติดตามอย่างใกล้ชิด เพื่อควบคุมความเสี่ยงหรืออาจมีมาตรการป้องกันโดยเฉพาะ แต่ไม่ต้องจัดทำแผนตอบโต้ภาวะฉุกเฉิน |
| ความเสี่ยงสูง(High) | ความเสี่ยงอยู่ในระดับที่รุนแรงและอาจก่อผลกระทบรุนแรงได้ ไม่สามารถยอมรับได้ ต้องมีการติดตามความเสี่ยงอย่างใกล้ชิด เพื่อควบคุมความเสี่ยงหรืออาจมีมาตรการป้องกันโดยเฉพาะเพื่อควบคุมความเสี่ยงให้อยู่ในระดับที่สมารถยอมรับได้ และจัดทำแผนตอบโต้ภาวะฉุกเฉิน |
| ความเสี่ยงสูงมาก(Very High) | ความเสี่ยงอยู่ในระดับสูงมาก ไม่สามารถยอมรับได้อาจมีผลกระทบที่ร้ายแรงมาก จําเป็นต้องหาทางยับยั้ง วางแผน และดําเนินการจัดการความเสี่ยงในทันที หรือด่วนที่สุดเท่าที่จะเป็นไปได้ เพื่อให้ระดับความเสี่ยงสามารถยอมรับได้ โดยมีการประเมินซ้ำ และจัดทำแผนตอบโต้ภาวะฉุกเฉิน |

**2) เกณฑ์ความเสี่ยง**

เกณฑ์ความเสี่ยงเป็นสิ่งที่ใช้อ้างอิงในการประเมินความสําคัญของความเสี่ยง เป็นเกณฑ์ที่กําหนดขึ้นว่าจะยอมรับหรือจัดการความเสี่ยงที่มีหรือไม่ พร้อมทั้งเสนอทางเลือกในการเตรียมความพร้อม ป้องกัน หรือลดผลกระทบ โดยเกณฑ์ความเสี่ยงมีได้หลายรูปแบบซึ่งอาจมีความแตกต่างได้ตามบริบทของแต่ละท้องทีตัวอย่างการกำหนดเกณฑ์การประเมิน

* ระดับโอกาสในการเกิดเหตุการณ์ต่างๆ (Likelihood) ในเชิงปริมาณ

| **ระดับ** | **โอกาสที่จะเกิด** | **คำอธิบาย** |
| --- | --- | --- |
| 1 | น้อยมาก | 5 ปีต่อครั้ง |
| 2 | น้อย | 2 - 3 ปีต่อครั้ง |
| 3 | ปานกลาง | 1 ปีต่อครั้ง |
| 4 | สูง | 1-6 เดือนต่อครั้ง แต่ไม่เกิน 5 ครั้ง |
| 5 | สูงมาก | 1 เดือนต่อครั้ง หรือมากกว่า |

* ระดับโอกาสในการเกิดเหตุการณ์ต่างๆ (Likelihood) ในเชิงคุณภาพ

|  |  |  |
| --- | --- | --- |
| **ระดับ** | **โอกาสที่จะเกิด** | **คำอธิบาย** |
|  1 | น้อยมาก | ไม่มีโอกาสเกิด |
| 2 | น้อย | อาจมีโอกาสเกิดแต่นานๆ ครั้ง |
| 3 | ปานกลาง | มีโอกาสเกิดบางครั้ง |
| 4 | สูง | มีโอกาสในการเกิดค่อนข้างสูงหรือบ่อยๆ |
| 5 | สูงมาก | มีโอกาสในการเกิดเกือบทุกครั้ง |

* ระดับความรุนแรงของผลกระทบของความเสี่ยง (Impact) เชิงคุณภาพ

|  |  |  |
| --- | --- | --- |
| **ระดับ** | **ผลกระทบ** | **คำอธิบาย** |
| 1 | **แทบไม่มี**  | มีการสูญเสียทรัพย์สินเล็กน้อยไม่มีการบาดเจ็บรุนแรง |
| 2 | **เล็กน้อย**  | การสูญเสียทรัพย์สินพอสมควรมีการบาดเจ็บเล็กน้อย |
| 3 | **ปานกลาง** | มีการสูญเสียทรัพย์สินมากมีการบาดเจ็บสาหัส |
| 4 | **ร้ายแรง** | มีการสูญเสียทรัพย์สินอย่างมหันต์ การบาดเจ็บสาหัส  |
| 5 | **วิกฤต** | มีการสูญเสียทรัพย์สินอย่างมหันต์ มีการบาดเจ็บถึงชีวิต |

* ระดับความเสี่ยง (Risk Level) หมายถึง สถานะของความเสี่ยงที่ได้จากการประเมินโอกาสและผลกระทบของแต่ละปัจจัยเสี่ยง กำหนดเกณฑ์ไว้ 4 ระดับ คือ สูงมาก สูง ปานกลาง และน้อย ดังตารางแสดงระดับความเสี่ยงต่อไปนี้

ตารางแสดง ระดับคะแนนความเสี่ยง

|  |  |
| --- | --- |
| **โอกาสหรือความถี่****ในการเกิดภัย** | **ระดับความรุนแรงของผลกระทบ** |
| **น้อยมาก (1)** | **น้อย (2)** | **ปานกลาง (3)** | **มาก (4)** | **มากที่สุด (5)** |
| **5 ค่อนข้างแน่นอน** | 5 | 10 | 15 | 20 | 25 |
| **4 เป็นไปได้สูง** | 4 | 8 | 12 | 16 | 20 |
| **3 เป็นไปได้** | 3 | 6 | 9 | 12 | 15 |
| **2 ไม่แน่นอน** | 2 | 4 | 6 | 8 | 10 |
| **1 เป็นไปได้ต่ำ** | 1 | 2 | 3 | 4 | 5 |

| **ระดับความเสี่ยง** | **ระดับความสําคัญ** |
| --- | --- |
| ความเสี่ยงต่ำ (น้อยกว่า 4 คะแนน) | ความเสี่ยงในระดับที่ไม่รุนแรง และส่งผลกระทบน้อย ความเสี่ยงเหล่านี้อาจยอมรับได้ โดยควรระบุกลุ่มประชากรที่อาจจะได้รับผลกระทบ |
| ความเสี่ยงปานกลาง (4 - 9 คะแนน) | ความเสี่ยงรุนแรงไม่มากนักแต่ยังอาจก่อผลกระทบพอประมาณการยับยั้งความเสี่ยงประเภทนี้อาจไม่เร่งด่วนมากนัก และอาจจําเป็นหรือไม่เป็นที่จะต้องจัดการ ขึ้นอยู่กับทรัพยากรที่มี |
| ความเสี่ยงสูง (10 - 16 คะแนน) | ความเสี่ยงอยู่ในระดับที่รุนแรงและอาจก่อผลกระทบรุนแรงได้แม้ยังไม่จําเป็นต้องดําเนินการยับยั้งในทันทีแต่ต้องมีการจัดทําเตรียมการและดําเนินการในอนาคตอันใกล้ |
| ความเสี่ยงสูงมาก (มากกว่า 16 คะแนน) | ความเสี่ยงอยู่ในระดับสูงมาก อาจมีผลกระทบที่ร้ายแรงมาก จําเป็นต้องหาทางยับยั้ง วางแผน และดําเนินการในทันที หรือด่วนที่สุดเท่าที่จะเป็นไปได้ |

**ที่มา ADPC,2011**

**สรุปผลการประเมินความเสี่ยงโรคและภัยสุขภาพ**

จากผลการประเมินความเสี่ยงโรคและภัยสุขภาพของสำนักงานสาธารณสุขจังหวัดราชบุรี โดยรวบรวมและวิเคราะห์ข้อมูลสถานการณ์โรคและภัยสุขภาพ จากเหตุการณ์ที่เกิดขึ้นทั้งอดีตและปัจจุบัน สถานการณ์โรคจากการเฝ้าระวังในพื้นที่ และจากการเฝ้าระวังติดตามข่าวสารต่างๆ รวมไปถึงเครือข่าย ผลการประเมิน พบว่า

โรคที่มีความเสี่ยง คือ
1. Covid-19

2. ไข้เลือดออก

3. โรคไข้หวัดใหญ่

4. วัณโรค

5.โรคมาลาเรีย

ภัยสุขภาพและสาธารณภัยที่มีความเสี่ยง คือ
1. อุทกภัย

2. PM 2.5

3. การอพยพขนาดใหญ่ของผู้หนีภัยความไม่สงบ

4. อัคคีภัย

5. อุบัติเหตุจราจร

สามารถสรุปเป็นแผนภาพแสดงระดับความรุนแรงของความเสี่ยง (Risk Matrix) ได้ดังนี้

ตารางที่ 1 แสดงผลการจัดลำดับความเสี่ยง (Risk Matrix) กรณี โรค

|  |  |  |  |  |  |  |
| --- | --- | --- | --- | --- | --- | --- |
| โอกาสที่จะเกิด (Likelihood) | 5 |  |  | ไข้เลือดออก |  |  |
| 4 |  |  | Covid-19โรคไข้หวัดใหญ่ |  |  |
| 3 |  | มาลาเรีย | วัณโรค |  |  |
| 2 |  |  |  |  |  |
| 1 |  |  |  |  |  |
|  | 1 | 2 | 3 | 4 | 5 |
|  | ผลกระทบที่ตามมา (Consequence หรือ Impact) |

ตารางที่ 2 แสดงผลการจัดลำดับความเสี่ยง (Risk Matrix) กรณี ภัยสุขภาพและสาธารณภัย

|  |  |  |  |  |  |  |
| --- | --- | --- | --- | --- | --- | --- |
| โอกาสที่จะเกิด (Likelihood) | 5 |  |  |  |  |  |
| 4 |  |  | PM 2.5 | อุบัติเหตุจราจร |  |
| 3 |  |  | อัคคีภัย |  |  |
| 2 |  |  | อุทกภัยการอพยพขนาดใหญ่ของผู้หนีภัย |  |  |
| 1 |  |  |  |  |  |
|  | 1 | 2 | 3 | 4 | 5 |
|  | ผลกระทบที่ตามมา (Consequence หรือ Impact) |

สรุปผลการประเมินความเสี่ยงที่สำคัญ 3 ลำดับแรก คือ

**กรณี โรค**
1. ไข้เลือดออก

2. Covid-19

3. ไข้หวัดใหญ่

**กรณี ภัยสุขภาพและสาธารณภัย**
1. อุบัติเหตุจราจร

2. PM2.5

3. อัคคีภัย